text: Fulderikker fyldte detentioner
  30 november 2014 kl. 07.02
  Syd- og Sønderjyllands Politi havde lørdag aften og nat velbesøgte detentioner. Flere måtte køres hjem på grund af pladsmangel.
  Fulde folk fyldte de syd- og sønderjyske gader i nat. Og en del af dem endte i detentionen.
  -Der har ikke været nogen større sager. Det har drejet sig om fulde folk, der ikke har kunnet opføre sig ordentligt, fortæller vagtchefen hos Syd- og Sønderjyllands Politi til TV SYD.
  Nogle har fået et lift hjem i seng, eftersom der ikke var plads i detentionen, og et enkelt kærestepar har delt detention efter en våd bytur.
  -De var heldigvis ikke kommet op at toppes med hinanden, så vi turde godt lade dem være i samme rum, fortæller vagtchefen.
  
  